
Vraja Interzisă

În fiecare  dimineață, Minji își spunea același lucru:

„Astăzi n-o să stric nimic.”

Și în fiecare dimineață, ceva exploda. Sau înmuia. Sau înflorea în mod dubios.

De data asta era un măr.

- Concentrează-te, Minji! a mormăit Mae, vrăjitoarea-profesoară, ridicând o sprânceană ca un șarpe obosit. Concentrează-te pe măr, nu pe chiflă!

Adevărul era că Minji se gândea la chifla cu unt pe care o uitase în bucătărie. Îi era foame. Și pe lângă asta, părul i se lipise de frunte de cât se străduia să nu mai greșească.

- Bine... rosti ea, luând poziția de magie: un picior înainte, mâna dreaptă ridicată, mâna stângă în buzunar (nu era obligatoriu, dar o făcea să se simtă puternică).

- Acum, recită cuvintele, dar cu accentul pe „florificus”, nu pe „instant”.

Minji trase aer în piept.

- Florificus instantibus maximon!

Bum.

Mărul nu s-a transformat într-o floare.

Mărul a dispărut complet.

Și în locul lui, dintr-un nor de sclipici și fum liliachiu... a apărut un hamster cu pălărie.

Minji l-a privit. Hamsterul a căscat. Mae a oftat atât de adânc încât pălăria i s-a dus de pe cap și a căzut pe o carte veche, prăfuită.

- Asta... a fost... un dezastru! strigă Mae, ridicând mâinile spre cer. Ce ți-am spus eu despre combinațiile de cuvinte?

- Să nu le combin dacă nu sunt sigură... dar am fost aproape sigură!

Vrăjitoarea încruntă nasul.

- Aproape nu e destul în magie. „Aproape” e ce folosești când pui sare în supă, nu când încerci transmutări avansate!

Hamsterul a strănutat. Pălăria lui s-a rostogolit pe podea.

- Scuze... șopti Minji. O să încerc din nou.

Mae s-a întors cu spatele.

- Numai peste cadavrul meu.

- Nuuu! Nu peste cadavru, fix pe viu! o contrazise Minji și, cu o tresărire de impuls copilăresc, ridică mâinile și rosti din nou:

- Florificus inversus maximon!

Un „poc!” scurt, o scânteie verde, o rotire ciudată de lumină și...

- MIAAAU?!

Minji a încremenit.

În loc de Mae, pe covor stătea o pisică neagră cu ochi mov și o privire de tip: „Ai încurcat-o rău, copilă.”

- Mae...? rosti Minji, înghițind.

Pisica își încrucișă labele.

- Miau. (ceva ce sună foarte tare a „ce-ai făcut, năpârstoc de vrăjitoare?”)

Apoi pisica a sărit pe masă și, cu o gheară hotărâtă, a împins toate hârtiile în stânga, lăsând la vedere o hartă veche, legată cu fire aurii.

Minji s-a apropiat încet. Pisica i-a arătat cu coada un punct minuscul pe hartă: un munte în formă de pălărie, cu o căsuță la poale.

- Vrei să mergem... acolo?

Pisica a dat aprobator din cap.

- Deci vrei să căutăm pe... Marele Vrăjitor Hwan? întrebă Minji, în timp ce pisica își făcea curaj să-și lingă lăbuța .

Minji se uită în jur. Camera era plină de cărți, fum și un hamster care încerca să mănânce o lumânare.

- Da... e clar. N-am încotro.

Pisica Arată Drumul 

Minji se uita la pisica. Pisica se uita la hartă. Hartă se uita la nimeni, căci era hartă.

- Deci... să înțeleg, asta vrei să-mi arăți? întrebă Minji cu sprânceana ridicată.

Pisica dădu o labă hotărâtă peste un colț al pergamentului și-l deschise larg pe masă, fix la o zonă colorată cu mov și galben. Pe hârtie, se vedea un munte cu un nume foarte promițător: Muntele cu Tuse Magică.

- Grozav, spuse Minji. Sună a loc de vacanță pentru bunici cu nasul înfundat.

Pisica ridică coada și i-o flutură în față, gen „concentrează-te, domnișoară”. Apoi, cu o gheruță bine ascuțită, trasă o linie de la punctul „Aici ești TU” până la o căsuță minusculă de lângă munte, unde scria cu litere albastre tremurătoare: Hwan, Vrăjitor Mare, Nu Deranjați, Poate Nu E Acasă.

- Deci acolo locuiește marele vrăjitor, deduse Minji. Și tu vrei să mergem la el să te transforme înapoi în om?

Pisica o privi fix. Dacă ochii pisicilor pot spune „În sfârșit ai priceput”, ai ei o făceau acum cu majuscule.

- Bine, bine, n-am mai făcut o călătorie de-adevăratelea niciodată. Nici n-am dormit afară. Nici nu știu dacă rucsacul meu ține de ploaie!

Pisica sări direct în rucsac.

- Hei! protestă Minji. Ai întrebat înainte? Asta-i invazie de bagaj personal!

Pisica își aranjă coada sub cap, se ghemui pe o eșarfă cu dinozauri fosforescenți și închise ochii cu o expresie de „eu nu aud plângăcioșii”.

Minji ieși din cabana vrăjitoarei exact când răsărea soarele. Părea un gălbenuș uriaș care picura lumină peste lume.

- Bun. Avem o hartă. Avem un rucsac. Avem o pisică tăcută și morocănoasă. Ce-ar putea merge rău?

Prima oră de mers i-a dat răspunsul: aproape orice.

Se împiedică de trei ori de aceeași rădăcină, fu scuipată de o plantă carnivoră somnoroasă care confunda fetițele cu fluturi și fu urmărită de o pasăre albastră care-i cerea insistent: „O rețetăăă, o rețetăăă!”

- Rețetă de ce?! întrebă Minji exasperată.

- Rețetă de... supăăă! Piui pasărea și zbură mai departe râzând isteric.

- Dacă așa e prima zi, îmi e frică de ziua a treia, mormăi Minji.







Spre prânz, se așezară sub un copac. Pisica ieși leneșă din rucsac și se întinse pe o piatră caldă.

- Vrei să mănânci ceva? întrebă Minji, scoțând o pungă cu biscuiți.

Pisica oftă. Și da, pisicile pot ofta. Își întoarse capul și, cu o privire pe care numai o profesoară în formă de animal o poate avea, indică cartea de magie care ieșea puțin din rucsac.

- Ce? Vrei să citesc? întreba Minji cu gura plină.

Pisica făcu o piruetă și lovi cartea ușor cu coada. O pagină se deschise singură.

"Elixirul Limbii Împărtășite – pentru animalele care au multe de zis și copiii care n-au habar ce li se spune."

- Aha... mormăi Minji. Deci TU vrei să vorbești cu MINE. Super.

Pisica încuviință din cap atât de tare încât îi zbură o frunză din blană.

